
Települési szilárd hulladéklerakó aerob stabilizációjának laboratóriumi kísérlete

Napjaink egyik legnagyobb környezeti problémája a metán emisszió, amely a szén-dioxid mellett a másik jelentős üvegházhatású gáz. A régi hulladéklerakókból származó metán kb. 40-60 millió tonna, ez kb. 11-12 %-a a globális antropogén metán emissziónak. Fontos feladat tehát, ezeknek a régi, megfelelő záró- és aljzatszigetelési rendszerrel, valamint gáz- és csurgalékvíz gyűjtő rendszerrel nem rendelkező hulladéklerakóknak a költséghatékony és gyors rekultiválása. E probléma megoldására megfelelő eljárás a már több országban is sikeresen alkalmazott in situ aerob depóniastabilizálás, amely során levegőt juttatnak be a hulladéktestbe. A módszer alkalmazása első sorban akkor indokolt, ha a már régi, bezárt hulladéklerakó még mindig termel biogázt, azonban annak hasznosítása már nem gazdaságos. A depóniák aerob stabilizálására több módszert is kifejlesztettek az elmúlt évtizedekben (pl.: nagy nyomású levegőztetés, kis nyomású levegőztetés). A hulladéklerakók levegőzetésének hatására a depóniastabilizálódási idő és a metánképződés lecsökken, a szén-dioxid mennyisége megnő, a képződő csurgalékvíz szennyező hatása is lecsökken, megszűnik.
Laboratóriumi kísérletemhez 2 db. települési szilárd hulladéklerakót modellező reaktort alkalmaztam. Az egyik reaktorban a hulladéktestet kompresszor segítségével levegőztettem, míg a másik anaerob körülmények között üzemelt. A kísérlet során mértem a képződő gáz metán és szén-dioxid összetételét, a hőmérsékleteket a hulladéktestben, a felszínsüllyedést, a képződő csurgalékvíz KOI és BOI5 paraméterét. Az aerob és anaerob reaktorokban mért eredményeket összehasonlítottam, kiértékeltem és levontam a konklúziókat.



